Številka: 3600-13/2024-33

Datum: 10. 7. 2024

Na podlagi zlasti:

* programa Eko sklada, Slovenskega okoljskega javnega sklada, sprejetega v okviru Poslovnega in finančnega načrta Eko sklada, Slovenskega okoljskega javnega sklada, za leto 2024, potrjenega s strani Vlade Republike Slovenije s sklepom številka 47602-2/2024/3 z dne 13. 2. 2024;
* Sklep o potrditvi dokumenta identifikacije investicijskega projekta št. 3600-12/2024-3 z dne 29. 3. 2024;
* Uredbe komisije (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L št. 347 z dne 20. 12. 2013, str. 320), zadnjič spremenjena z Uredbo (EU) 2024/795 Evropskega parlamenta in Sveta z dne 29. februarja 2024 o vzpostavitvi platforme za strateške tehnologije za Evropo (platforma STEP) in spremembi Direktive 2003/87/ES ter uredb (EU) 2021/1058, (EU) 2021/1056, (EU) 2021/1057, (EU) št. 1303/2013, (EU) št. 223/2014, (EU) 2021/1060, (EU) 2021/523, (EU) 2021/695, (EU) 2021/697 in (EU) 2021/241 (UL L, 2024/795 z dne 29. 2. 2024);
* Uredbe o izvajanju uredb (EU) in (Euratom) na področju izvajanja evropske kohezijske politike v obdobju 2021 - 2027 za cilj naložbe za rast in delovna mesta (Uradni list RS, št. 12/23);
* Uredbe (EU) 2021/1058 Evropskega parlamenta in Sveta z dne 24. junija 2021 o Evropskem skladu za regionalni razvoj in Kohezijskem skladu (UL L 231, str. 60-93 z dne 30. 6. 2021);
* Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, str. 1-222 z dne 30. 7. 2018);
* Uredbe (EU) 2020/852 Evropskega parlamenta in Sveta z dne 18. junija 2020 o vzpostavitvi okvira za spodbujanje trajnostnih naložb ter spremembi Uredbe (EU) 2019/2088 (UL L 198, str. 13-43 z dne 22. 6. 2020);
* Programa evropske kohezijske politike v obdobju 2021–2027 v Sloveniji, št. CCI 2021SI16FFPR001, različica 4.2.2 z dne 12. 12. 2022;
* Akcijskega načrta za zmanjševanje energetske revščine za obdobje treh let, št. 36000-11/2023/6 z dne 30. 11. 2023;
* Proračuna Republike Slovenije za leto 2024 (Uradni list RS, št. 150/22 in nasl.);
* Proračuna Republike Slovenije za leto 2025 (Uradni list RS, št. 123/23);
* Zakona o javnih financah (Uradni list RS, št. 11/11 in nasl.)

**Eko sklad, Slovenski okoljski javni sklad, Bleiweisova cesta 30, 1000 Ljubljana (v nadaljnjem besedilu: Eko sklad)** objavlja

**JAVNO POVABILO**

**K VPISU NA SEZNAM KOORDINATORJEV**

**ZA ZAGOTAVLJANJE PODPORE PRI PRIJAVI NA JAVNI POZIV IN IZVEDBI PROJEKTA**

**(JAVNO POVABILO ZA IZBOR KOORDINATORJEV ZER)**

Spoštovani,

vljudno vabimo vse zainteresirane kandidate k oddaji prijave za vpis na seznam koordinatorjev za zagotavljanje podpornih aktivnosti (t.j. zlasti informiranje ter pomoč pri upravnih in administrativno-tehničnih nalogah) (potencialnim) vlagateljem na Javnem pozivu ZER 2024 Nepovratne finančne spodbude za zmanjševanje energetske revščine (v nadaljnjem besedilu: Javni poziv ZER 2024)[[1]](#footnote-1).

To javno povabilo in Javni poziv ZER 2024 delno financira Evropska unija, in sicer iz Evropskega sklada za regionalni razvoj (ESRR). To javno povabilo in Javni poziv ZER 2024 se izvajata v okviru »Programa za zmanjševanje energetske revščine 2024 -2027 (Program ZER 2024 – 2027)«, v okviru Programa evropske kohezijske politike v obdobju 2021-2027 v Sloveniji, Prednostne naloge 3: Zelena preobrazba za podnebno nevtralnost, Specifičnega cilja RSO2.1. Spodbujanje energijske učinkovitosti in zmanjševanje emisij toplogrednih plinov.

1. **NAROČNIK**

Eko sklad, Slovenski okoljski javni sklad

Bleiweisova cesta 30

1000 Ljubljana

(v nadaljnjem besedilu: Eko sklad)

1. **PREDMET POVABILA**

Predmet Javnega povabila jevzpostavitev seznama koordinatorjev za zagotavljanje podpornih aktivnosti (t.j. zlasti informiranje ter pomoč pri upravnih in administrativno-tehničnih nalogah) (potencialnim) vlagateljem, ki bodo potrebovali:

* pomoč pri prijavi na Javni poziv ZER 2024 ali/ter
* v primeru, da vlagatelj izpolnjuje pogoje Javnega poziva ZER 2024, pomoč pri izvedbi projekta.

Projekt predstavlja izvedbo investicije v ukrep ali kombinacijo ukrepov večje energetske učinkovitosti stavb ter rabe obnovljivih virov energije[[2]](#footnote-2), za katere vlagatelju – energetsko revnemu občanu, ki izpolnjuje pogoje Javnega poziva ZER 2024, Eko sklad dodeli nepovratno finančno spodbudo.

Koordinatorji po tem javnem povabilu predstavljajo osebe, ki jih prijavitelj v Prijavnem obrazcu navede kot kandidate za koordinatorje in izpolnjujejo pogoje tega javnega povabila.

Koordinatorji, ki bodo uvrščeni na Seznam koordinatorjev, bodo (potencialnim) vlagateljem, ki bodo želeli kandidirati na Javni poziv ZER 2024, pomagali pri upravnih in administrativno-tehničnih nalogah (podporne aktivnosti), ki so podrobneje predstavljene v 2.1 točki tega javnega povabila, in sicer v od objave Javnega poziva ZER 2024 do zaključka projekta posameznega vlagatelja, to je najkasneje do 30. 6. 2029.

**2.1**

* + 1. **Predvidene podporne aktivnosti koordinatorjev**

Koordinator bo zagotavljal podporo (potencialnim) vlagateljem skozi celoten postopek pridobivanja nepovratne finančne spodbude za izvedbo projekta in same izvedbe projekta.

Obseg aktivnosti koordinatorjev se deli na 2 sklopa:

1. **Pomoč vlagateljem pri prijavi** (v obsegu največ do 4 svetovalnih ur)**,** kar vključuje:
* pomoč pri razumevanju pogojev in zahtev javnega poziva;
* izpolnitev obrazca »Vloga na javni poziv«, pomoč pri pridobivanju vseh zahtevanih prilog in, v primeru danega pooblastila, vložitev vloge ;
* pomoč pri dopolnjevanju vloge v postopku obravnave oziroma, v primeru danega pooblastila, dopolnjevanje vloge;
* vzpostavitev sodelovanja z različnimi deležniki (npr. center za socialno delo), ki glede na naravo njihovega poslanstva pomagajo pri zmanjševanju revščine oz. razreševanju specifike prikrajšanosti posameznega vlagatelja (iskanje ustreznih rešitev);
* ostale nepredvidene aktivnosti, namenjene vložitvi popolne vloge;
* po potrebi sodelovanje z Eko skladom.
1. **Administrativna pomoč vlagateljem pri izvajanju projekta** (v obsegu največ do 18 svetovalnih ur)**,** kar vključuje:
* pomoč pri razumevanju pogojev in zahtev javnega poziva v zvezi z izvedbo projekta ter predstavitev postopka izvedbe projekta;
* pomoč pri upravnih postopkih ter drugih postopkih obravnave vloge (npr. pridobitev kulturnovarstvenega soglasja, vložitev vloge za druge oblike pomoči itd.) oziroma, v primeru danega pooblastila, sodelovanje v upravnih postopkih ter drugih postopkih obravnave;
* pomoč pri pridobivanju predračunov izvajalcev za izvedbo posameznega ukrepa/ov oziroma, v primeru danega pooblastila, pridobivanje predračunov izvajalcev za izvedbo posameznega ukrepa/ov;
* tolmačenje in spremljanje izvajanja posamezne Tripartitne pogodbe (npr. skrb za pričetek del v predpisanem roku, zagotavljanje pravočasnosti informiranja energetskega svetovalca za izvedbo vmesnega ali končnega ogleda posameznega izvedenega ukrepa ipd.);
* sodelovanje z dodeljenim energetskim svetovalcem, izvajalcem/i ter Eko skladom (npr. v primeru potrebe po zagotavljanju strokovne podpore pri pridobivanju predračunov glede na tehnične pogoje in zahteve posameznega ukrepa, ki so določeni v javnem pozivu);
* pomoč pri pridobitvi zaključne dokumentacije izvedenega posameznega ukrepa oziroma, v primeru danega pooblastila, pridobitev zaključne dokumentacije izvedenega posameznega ukrepa;
* opravljanje drugih, s projektom povezanih aktivnosti.
	1. **Način vključevanja koordinatorjev**

Vključitev koordinatorjev v izvajanje podpornih aktivnosti je predvideno na dva načina:

* (potencialni) vlagatelji sami izberejo in vzpostavijo stik s koordinatorjem iz Seznama koordinatorjev,
* koordinatorji v okolju, kjer bodo delovali, sami poiščejo (potencialne) vlagatelje, ki bi bili lahko upravičeni do nepovratnih finančnih spodbud na Javnem pozivu ZER 2024 (aktivnost iskanja (potencialnih) vlagateljev ni strošek, ki ga krije Eko sklad).

Koordinator in (potencialni) vlagatelj v primeru, ko se oba strinjata za sodelovanje, izpolnita in podpišeta Dogovor o sodelovanju.

Izbira koordinatorja je izključno na strani (potencialnega) vlagatelja. Eko sklad ne odgovarja za škodo, ki bi jo s svojim nestrokovnim delom (potencialnemu) vlagatelju povzročil izbrani koordinator. Eko sklad se le zavezuje poravnati stroške koordinatorjev v primeru izpolnjevanja za to določenih pogojev v tem javnem povabilu in za aktivnosti določene v sklenjeni pogodbi.

Naloga koordinatorja je, da se hitro in vsestransko odziva na potrebe (potencialnih) vlagateljev ter zagotavlja pomoč oz. podporne aktivnosti z namenom končne izvedbe projekta. Načini vključevanja koordinatorja so lahko:

* terenska svetovanja oz. zagotavljanje podpornih aktivnosti osebno na domu (potencialnega) vlagatelja;
* telefonsko svetovanje oz. zagotavljanje podpornih aktivnosti;
* svetovanje preko e-pošte, navadne pošte, preko drugih komunikacijskih orodij (npr. aplikacije Viber, Zoom ipd.).
1. **POGOJI ZA PRIJAVITELJE IN KOORDINATORJE**

Prijavijo se lahko pravne osebe, samostojni podjetniki posamezniki in druge fizične osebe, ki opravljajo registrirane dejavnosti, ali s predpisom ali z aktom o ustanovitvi določene dejavnosti, ki so vsi vpisani v poslovni register v Republiki Sloveniji, razen njihovih podružnic v tujini (v predhodnem in nadaljnjem besedilu: prijavitelji), ki morajo izpolnjevati naslednje pogoje:

a) če se prijavijo **samostojni podjetniki posamezniki in druge fizične osebe, ki opravljajo registrirane dejavnosti**:

* mora(jo) imeti najmanj eno leto praktičnih izkušenj s področja invalidskega, socialnega in zdravstvenega varstva ali s področja zmanjševanja energetske revščine;
* zagotovljene tehnične in organizacijske pogoje (prevozno sredstvo, računalnik, internetno povezavo, možnost uporabe optičnega čitalnika, telefon ipd.).

b) če **pravne osebe ali samostojni podjetniki posamezniki prijavljajo kot kandidate za koordinatorje osebe, ki so z njimi v pogodbenem razmerju,** morajo vsi kandidati za koordinatorje:

* imeti sklenjeno civilno pravno pogodbo ali delovno razmerje pri pravni osebi/samostojnem podjetniku posamezniku (vendar ne kot študentsko delo);
* izpolnjevati pogoj najmanj eno leto praktičnih izkušenj s področja invalidskega, socialnega in zdravstvenega varstva ali s področja zmanjševanja energetske revščine ter
* imeti zagotovljene tehnične in organizacijske pogoje (prevozno sredstvo, računalnik, internetno povezavo, možnost uporabe optičnega čitalnika, telefon ipd.).

Dokazila:

* Izjava prijavitelja o izpolnjevanju pogojev javnega povabila (Obrazec št. 1);
* dokazilo o sklenjenem pogodbenem ali delovnem razmerju za vsakega kandidata za koordinatorja (npr. pogodba o zaposlitvi, podjemna pogodba, pogodba o prostovoljnem delu itd.) ter
* Reference za izvajanje podpornih aktivnosti (Obrazec št. 2).

Za stroške del po tem javnem povabilu prijavitelji ali koordinatorji ne smejo prejeti sredstev iz drugih virov. V kolikor se ugotovi dvojno financiranje, bo prijavitelj dolžan vrniti neupravičeno izplačana sredstva, in sicer skupaj z zakonskimi zamudnimi obrestmi od dneva nakazila sredstev na transakcijski račun do dneva vračila Eko skladu.

1. **PLAČILO ZA IZVEDENE AKTIVNOSTI**

Plačilo za izvedene aktivnosti, ki so navedene v 2.1 točki tega povabila, znaša 30 EUR na svetovalno uro koordinatorja. Svetovalna ura je efektivna delovna ura sodelujočega koordinatorja in zajema vse stroške dela, vključno, a ne omejeno na davke, prispevke, povračila delodajalca in zaposlenega ter stroške prevoza, ki nastanejo pri izvajanju podpornih aktivnosti. Plača se na podlagi dejansko opravljenih svetovalnih ur pri posameznem (potencialnem) vlagatelju, in sicer največ za:

1. **4 svetovalne ure v višini 30 EUR/uro za zagotavljanje pomoči pri prijavi na Javni poziv ZER 2024 (največ do 120 EUR za opravljene svetovalne ure koordinatorja);**
2. **18 svetovalnih ur v višini 30 EUR/uro za zagotavljanje pomoči pri izvajanju projekta (največ do 540 EUR za opravljene svetovalne ure koordinatorja).**

**Pogoji za plačilo svetovalnih ur so**:

* sklenjena Pogodba o sodelovanju med Eko skladom in prijaviteljem (Priloga št. 1 tega povabila),
* podpisan Dogovor o sodelovanju med posameznim koordinatorjem in (potencialnim) vlagateljem,
* s strani Eko sklada potrjen Zbirni obrazec opravljenih svetovalnih ur,
* s strani Eko sklada potrjeno) Poročilo o opravljenih podpornih aktivnostih, iz katerega mora izhajati obseg svetovalnih ur ter opis izvedenih podpornih aktivnosti.

Če dogovor o sodelovanju ni podpisan, ker (potencialni) vlagatelj zavrača podpis ali je neodziven, vse brez objektivnega in utemeljenega razloga, lahko Eko sklad šteje ta dogovor za podpisano s strani obeh strank.

Na podlagi potrjenega ali delno potrjenega Zbirnega obrazca opravljenih svetovalnih ur in potrjenega ali delno potrjenega Poročila o opravljenih podpornih aktivnostih **prijavitelj izstavi Eko skladu** **račun v predpisani obliki e-računa**.

Koordinator vlagatelju zagotavlja podporo skozi celoten postopek izvedbe projekta, kar pomeni, da koordinator vlagatelju v okviru maksimalnega števila ur nudi pomoč vse do zaključka vseh ukrepov projekta.

Prijavitelj o zadnji(h) opravljeni(h) svetovalni(h) uri(ah) od maksimalnega števila ur za posameznega vlagatelja poroča po predložitvi popolne zaključne dokumentacije zadnjega ukrepa projekta, ki se bo pri vlagatelju izvedel (z namenom zagotavljanja pomoči skozi celoten postopek izvedbe projekta).

V primeru nepredvidljivih okoliščin, na katere prijavitelj ali koordinator nista mogla vplivati, kot npr. ko vlagatelj predčasno odstopi od izvedbe projekta ali vlagatelj umre pred dokončanjem projekta ipd, so pogoji za plačilo opravljenih svetovalnih ur lahko prav tako izpolnjeni. V tem primeru prijavitelj pripravi poročilo z opravljenimi urami in se mu na podlagi tega poročila plačajo upravičene svetovalne ure za opravljeno delo.

V primeru ko Eko sklad presodi, da iz Poročila o opravljenih podpornih aktivnostih ne izhaja realna situacija oz. ne najde neposredne povezave med nastankom stroška in izvedbo ukrepov projekta, lahko pozove na pojasnilo ali predložitev morebitnih dodatnih dokazil o nastanku stroška. V primeru, da Eko sklad presodi, da dodatna dokazila ne nakazujejo v zadostni meri povezave med nastankom stroška in izvedbo vseh ukrepov projekta, kot tudi v primeru neupravičenih stroškov, lahko Eko sklad Poročilo o opravljenih podpornih aktivnostih zavrne delno ali v celoti.

Podrobnejšo vsebino poročanja in zahteve v zvezi z uveljavljanjem opravljenih svetovalnih ur predpiše Eko sklad v Navodilih za izvajanje podpornih aktivnosti koordinatorjev.

Eko sklad se zaveže plačati opravljene svetovalne ure koordinatorjev izključno v primeru, da so podporne aktivnosti izvedene skladno s tem javnim povabilom, Javnim pozivom ZER ter Pogodbo o sodelovanju.

1. **ROK IN NAČIN PRIJAVE**

Javno povabilo je odprto do dneva objave obvestila o zaprtju na spletni strani Eko sklada.

**Roki za prijavo:**

1. **prijavni rok: do 27. 6. 2024,**
2. **prijavni rok: do 15. 7. 2024 ter**
3. **prijavni rok: do 30. 7. 2024.**

Prijavitelji se prijavijo z oddajo Prijavnega obrazca, objavljenega na spletni strani [www.ekosklad.si](http://www.ekosklad.si).

1. **VSEBINA IN OBLIKA PRIJAVNEGA OBRAZCA TER OBVEZNE PRILOGE**

Prijavni obrazec na javno povabilo se skupaj z zahtevanimi prilogami na ustreznih obrazcih odda v elektronski obliki na gp@ekosklad.si.

Prijavitelj mora k Prijavnemu obrazcu priložiti:

1. Izjavo prijavitelja o izpolnjevanju pogojev javnega povabila (Obrazec št. 1);
2. dokazilo o sklenjenem pogodbenem ali delovnem razmerju za vsakega kandidata (npr. pogodba o zaposlitvi, podjemna pogodba, pogodba o prostovoljnem delu itd.);
3. Reference za izvajanje podpornih aktivnosti (Obrazec št. 2);
4. Soglasje koordinatorja za obdelavo osebnih podatkov (Obrazec št. 3).
5. **IZBOR IN UVRSTITEV V SEZNAM KOORDINATORJEV**

Pregled, obravnavo prijav in uvrstitev koordinatorjev na Seznam koordinatorjev bo komisija Eko sklada izvajala tekoče oz. v roku 5 delovnih dni od posameznega roka za prijavo.

Če komisija Eko sklad ugotovi, da je prijava nepopolna ali da prijavitelj ne izkazuje zahtevanih pogojev, lahko prijavitelja po elektronski pošti pozove k dopolnitvi oz. predložitvi manjkajočih dokazil. S prijavitelji ter kandidati za koordinatorje, ki bodo oddali popolne prijave in ki bodo izkazali izpolnjevanje zahtevanih pogojev, bo Eko sklad sklenil Pogodbe o sodelovanju ter jih vpisal na Seznam koordinatorjev.

O izbiri in uvrstitvi na Seznam koordinatorjev ter o terminih informativnih delavnic bo prijavitelj obveščen na elektronski naslov, naveden v Prijavnem obrazcu.

Prijavitelji in njihovi kandidati za koordinatorje, ki bodo izpolnjevali pogoje iz tega javnega povabila, bodo uvrščeni na Seznam koordinatorjev po udeležbi kandidatov za koordinatorje na informativni delavnici, na kateri se bo predstavilo pogoje Javnega poziva ZER 2024 in način nudenja pomoči (potencialnim) vlagateljem ter po podpisu Pogodbe o sodelovanju.

Prijavitelji ter njihovi kandidati za koordinatorje, ki so že bili uvrščeni na Seznam koordinatorjev v okviru javnega poziva Nepovratne finančne spodbude za zmanjševanje energetske revščine (Uradni list RS, št. 121/2023, 135/2023, 9/2024 in 24/2024; v nadaljnjem besedilu: Javni poziv ZER) bodo uvrščeni na Seznam koordinatorjev neposredno po podpisu Pogodbe o sodelovanju. Eko sklad take prijavitelje in koordinatorje izbriše iz Seznama koordinatorjev, če se ne udeležijo informativne delavnice iz prejšnjega odstavka.

1. **DODATNE INFORMACIJE**

Vse dodatne informacije o izvedbi postopka in vsebini javnega povabila dobite pri Marku Turku, e-naslov: mturk@ekosklad.si ali na telefonski številki 01 241 48 75.

Z oddajo Prijavnega obrazca s prilogami prijavitelji ter kandidati za koordinatorje soglašajo, da Eko sklad vodi Seznam koordinatorjev, ki bodo zagotavljali podporo (potencialnim) vlagateljem. Seznam koordinatorjev bo objavljen na spletni strani Eko sklada ali bo na drug način (po telefonu, na klicnem centru, po e-pošti) posredovan (potencialnim) vlagateljem.

Seznam koordinatorjev vsebuje naslednje osebne podatke: ime, priimek ter kontaktne podatke (elektronski naslov in telefonska številka) koordinatorja, naziv in naslov prijavitelja ter navedbo statistične regije, v kateri bodo delovali koordinatorji.

 mag. Mojca Vendramin,

 direktorica Eko sklada

1. Javni poziv ZER 2024 bo Eko sklad objavil v Uradnem listu in na spletni strani Eko sklada po vzpostavitvi Seznama koordinatorjev. [↑](#footnote-ref-1)
2. Npr. ukrep toplotna izolacija strehe ali stropa proti neogrevanemu prostoru, toplotna izolacija zunanjih sten, toplotna izolacija tal na terenu ali tal nad neogrevanim prostorom/kletjo in zunanje stene ogrevanih prostorov proti terenu, vgradnja energijsko učinkovitih oken in/ali vhodnih vrat, vgradnja sistema za pripravo tople (sanitarne) vode, vgradnja lokalnega prezračevanja z vračanjem toplote odpadnega zraka in podobno. [↑](#footnote-ref-2)